KIRJALLINEN KYSYMYS E-1893/01 esittäjä(t): Konstantinos Hatzidakis (PPE-DE) komissiolle. Pilosin laguunin ja Evrotas-joen suiston rakennushankkeiden eteneminen.



Virallinen lehti nro 115 E , 16/05/2002 s. 0018 - 0019



KIRJALLINEN KYSYMYS E-1893/01 esittäjä(t): Konstantinos Hatzidakis (PPE-DE) komissiolle (28. kesäkuuta 2001) Aihe: Pilosin laguunin ja Evrotas-joen suiston rakennushankkeiden eteneminen Osana yhteisön Life-ohjelmaa komissio hyväksyi ohjelman Natura 2000 -kohteiden suojelutoimien täytäntöönpano, Pilosin laguuni ja Evrotas-joen suisto, jonka kesto on kolme vuotta ja joka käynnistettiin 1. joulukuuta 1997. Voisiko komissio vastata seuraaviin kysymyksiin: 1. Minkä verran yhteisön talousarviosta on myönnetty varoja näitä hankkeita varten? Minkä verran varoja on otettu käyttöön tähän mennessä ja mitä töitä näillä varoilla on toteutettu? 2. Onko komissio tyytyväinen hankkeiden etenemiseen ja jos ei ole, kuka on vastuussa viivästymisistä? Margot Wallströmin komission puolesta antama vastaus (3. syyskuuta 2001) Life-Luonto-hanke Pilosin laguunin ja Evrotas-joen suiston suojelutoimien täytäntöönpano aloitettiin 1. huhtikuuta 1997 ja se päättyi 31. joulukuuta 2000. Hankkeen toteutti joukko kumppaniorganisaatioita, joista yleisen vastuun kantoi Kreikan ornitologinen yhdistys. Hanketta tuki Kreikan ympäristö-, kaavoitus- ja julkisten töiden ministeriö. Hankkeen yhteydessä toteutettiin toimenpidesarja, jonka tavoitteena on näiden kahden Kreikan Natura 2000 -verkostoon luontotyyppien sekä luonnonvaraisen eläimistön ja kasviston suojelusta annetun neuvoston direktiivin 92/43/ETY(1) nojalla ehdottaman alueen säilyttäminen ja ennallistaminen. Hankkeen hyväksytty kokonaistalousarvio oli 1 513 420 euroa, josta yhteisörahoituksen osuus oli 70 prosenttia (1 059 394 euroa). Komissiolle toimitettujen rahoitusta koskevien asiakirjojen perusteella toteutettujen toimenpiteiden kokonaissumma oli 1 359 477 euroa. Yhteensä 153 943 euron ero hyväksyttyyn talousarvioon verrattuna johtuu pääasiassa euron valuuttakurssin vaihteluista suhteessa Kreikan drakmaan hankkeen alkamis- ja päättämispäivämäärän välillä sekä yhden hankkeeseen kuuluneen toimen keskeytymisestä (Pilosissa sijaitsevan tieteelliseksi työasemaksi/tietokeskukseksi muutetun vanhan pumppuaseman julkisivun uudistaminen). Kokonaisuudessaan hanke saatiin onnistuneesti päätökseen ja sillä on huomattava esimerkillinen arvo. Hankkeen ansiosta on voitu erityisesti aloittaa merkittävät kosteikkoalueen ennallistamistyöt, toteuttaa innovatiivisia toimenpiteitä, kehittää näiden kahden alueen pitkän aikavälin suojelua koskevaa lainsäädännöllistä kehystä ja luoda yhteistoimintaa eri sidosryhmien kanssa. Muutamat ilmenneet viivästymiset, jotka johtivat hankkeen keston pitenemiseen kolmella kuukaudella ja edellä mainitun työn kesken jäämiseen, liittyivät Pilosin alueella tehtäviä töitä varten vaadittujen lupien saamista koskevien hallinnollisten menettelyjen hitauteen. Hankkeesta voi saada lisätietoa asiaan liittyviltä verkkosivuilta (Internet-osoite: http://ornithologiki.gr/life/pylos-evrotas/) tai suoraan edunsaajalta (osoite: Emm. Benaki 53, GR-10681 Ateena, puhelin-faksi: (30-1) 3811271). (1) EYVL L 206, 22.7.1992.